# Selvityspyyntö OKM2/500/2016

16.9.2016

*Korkeakoulujen johto*

*Tutkimuslaitosten johto*

*Yliopistosairaalan tutkimusjohto*

**Viite**

**Asia:** Opetus- ja kulttuuriministeriön kysely tutkimusorganisaatioiden toimenpiteistä avoimen tieteen ja tutkimuksen edistämisessä

**Arvoisa johdon edustaja,**

Opetus- ja kulttuuriministeriön käynnistämän Avoin tiede ja tutkimus -hankkeen (ATT) tavoitteena on, että vuoteen 2017 mennessä Suomi nousee yhdeksi johtavista maista tieteen ja tutkimuksen avoimuudessa ja että avoimen tieteen mahdollisuudet hyödynnetään laajasti yhteiskunnassa.

Avoin tiede ja tutkimus tarkoittaa pyrkimyksiä edistää avoimia toimintamalleja tieteellisessä tutkimuksessa. Keskeinen tavoite on tutkimusetiikan ja juridisen toimintaympäristön asettamissa rajoissa tutkimustulosten, tutkimusdatan ja tutkimuksessa käytettyjen menetelmien julkaiseminen siten, että ne ovat kaikkien halukkaiden tarkasteltavissa ja käytettävissä.

Tavoitteeseen pääsyä ohjaa tiekartta. Tutkimusorganisaatiot ovat avoimen tieteen toteutumisessa ja hyötyjen realisoimisessa avainasemassa, siksi organisaatioilla on paljon vastuita avoimuuden edistämisessä, liittyen muun muassa strategisiin valintoihin, periaatteisiin ja politiikkoihin, osaamisen vahvistamiseen sekä avoimuuden seuraamiseen. Avoimen tieteen tukeminen ja avoin toiminta mahdollistavat läpinäkyvän ja tehokkaan tutkimusjärjestelmän.

Tällä kyselyllä haluamme saada tilannekuvan avoimeen tieteeseen ja tutkimukseen liittyvistä tutkimusorganisaatioiden toimenpiteistä. Tämän selvityksen tarkoituksena on:

* Saada selkeä kuva tutkimusorganisaatioiden toimintakulttuurin avoimuudesta.
* Verrata korkeakoulujen ja tutkimuslaitosten osalta tilannetta vuoden 2015 selvitykseen.
* Tunnistaa vahvuuksia ja heikkouksia avoimuuden edistämisessä.
* Tunnistaa tukea ja yhteistä tekemistä tarvitsevia osa-alueita.

Yliopistojen, ammattikorkeakoulujen ja tutkimuslaitosten tilannetta on selvitetty jo vuonna 2015. Tänä vuonna selvitykset toimintakulttuurin avoimuudesta tehdään myös yliopistosairaaloille sekä tutkimusrahoittajille. Kotimaisista tutkimusrahoittajista edustettuna ovat Koneen säätiö, Suomen Akatemia ja Tekes. Kansainvälisten ja valittujen muiden maiden rahoittajien verrokkiselvitys täydentää näkemystä Suomen tilanteesta.

Pyydämme teitä tarkistamaan/tarkistuttamaan organisaatiotanne koskevat tiedot sekä täyttämään kyselylomakkeen. Alustavasta selvityksestä puuttuu osa tiedoista, siksi sijoittuminen kypsyystasoissa saattaa muuttua täydentävän tiedonkeruun kautta. Vastaamalla voitte vaikuttaa organisaationne avoimuusarvioon, osa pisteistä tulee suoraan tällä kyselyllä kerättävistä tiedoista. Kyselyn materiaalit ja ohjeet löytyvät ja ovat ladattavissa osoitteesta <http://avointiede.fi/toimintakulttuuri/tutkimusorganisaatiot>.

Kyselyllä kartoitetaan kolmea näkökulmaa:

1. Avoimuuden edistäminen tutkimusorganisaatioissa. Taustamateriaalina on toimintakulttuurin nykytilan arviointiraportti, joka perustuu tutkimusorganisaatioiden julkisilta verkkosivuilta löytyviin tietoihin. Toivomme teidän myös kommentoivan tätä arviointiraporttia ja sen pohjatietoja omalta osaltanne. Voitte tehdä kommenttinne halutessanne joko suoraan excel-taulukkoon tai word-kyselyyn.
2. Ehdotus tunnustuksen jakamisesta henkilölle tai tutkimusryhmälle avoimen tieteen edistämisessä.
3. Tutkimuksen toistettavuuteen ja todennettavuuteen liittyvät esteet.

**Toivomme saavamme vastaukset 14.10.2016 klo 16.15 mennessä osoitteeseen kirjaamo@minedu.fi.**

Ystävällisin terveisin,

Erja Heikkinen

Tiedepolitiikan ryhmän päällikkö, OKM

Avoin tiede ja tutkimus-hankkeen strategiaryhmän puheenjohtaja

Lisätietoja antavat:

* Juha Haataja, OKM, juha.haataja@minedu.fi
* Eeva Kaunismaa, OKM, eeva.kaunismaa@minedu.fi
* Sami Niinimäki, OKM, sami.niinimaki@minedu.fi
* Pirjo-Leena Forsström, pääsihteeri, CSC, pirjo-leena.forsstrom@csc.fi

Lisätietoja Avoin tiede ja tutkimus –hankkeesta: <http://avointiede.fi>

Tutkimuksen avoimuudella yllättäviä löytöjä ja luovaa oivaltamista. Avoimen tieteen ja tutkimuksen tiekartta 2014-2017. Opetus-ja kulttuuriministeriön julkaisuja 2014:20. <http://www.minedu.fi/OPM/Julkaisut/2014/Avoimen_tieteen_ja_tutkimuksen_tiekartta_2014_2017.html>

Toimintakulttuurin nykytilan arviointi raportti ja sen pohjana oleva aineisto ovat löydettävissä tästä osoitteesta: <http://avointiede.fi/toimintakulttuuri/tutkimusorganisaatiot>